Ved valget om størrelse på hunden, kan det være essentielt at overveje, hvad der vil passe bedst ind i ens livsstil, og hvad man selv kan tilbyde hunden af boligforhold og omgivelser.
Det kan være lettere med en lille hund i en lille lejlighed med begrænset udeareal. Specielt, hvis der skal benyttes trapper, da trapper ikke er gode for hunde, og specielt ikke store hunde i vækst, da det har en negativ påvirkning på knogledannelsen. Nogle hunderacer har også en lang ryg, hvor trapper kan medføre en sundhedsrisiko.
En fordel ved små hunde kan være, at det er lettere at finde private pasningstilbud blandt venner og bekendte. Ikke fordi at små hunde nødvendigvis er mildere af sind, men fordi størrelsen er mere overkommelig.
For hunde i alle størrelser kræves der en almindelig basistræning, hvilket indebærer socialisering med andre hunde og introduktion til forskellige miljøer. Dette er med til at give nogle sociale færdigheder, så hunden får de bedste vilkår for at turde møde verdenen uden at være nervøs, stresset eller bange.